b'\n_START_ARTICLE_\nIPTV\n_START_PARAGRAPH_\nIPTV yra telekomunikacin\xc4\x97 sistema skirta transliuoti ir priimti televizinius signalus paketiniais tinklais, naudojant interneto protokol\xc4\x85 (IP). Originalo kalba IPTV rei\xc5\xa1kia \xe2\x80\x9cInternet Protocol Television\xe2\x80\x9d._NEWLINE_IPTV sistemoje skaitmenin\xc4\x97s televizijos paslaugos vartotoj\xc4\x85 pasiekia paketiniais tinklais, naudojan\xc4\x8diais IP protokol\xc4\x85. Pageidautina, kad \xc5\xa1ie tinklai b\xc5\xabt\xc5\xb3 pla\xc4\x8diajuos\xc4\x8diai (pvz.: ISDN, WiMAX, LAN). IPTV programos gali b\xc5\xabti stebimos tiek asmeninio kompiuterio ekrane, tiek ir naudojant \xc4\xafprast\xc4\x85 televizijos imtuv\xc4\x85. Pastaruoju atveju b\xc5\xabtinas signalo keitiklis\xc2\xa0\xe2\x80\x93 priedas, leid\xc5\xbeiantis adaptuoti priimam\xc4\x85 signal\xc4\x85 \xc4\xaf televizoriui priimtin\xc4\x85._NEWLINE_IPTV da\xc5\xbeniausiai tiekiama kaip paslaug\xc5\xb3 paketo (pvz.: IP telefonija bei internetas) dalis. Bendrai \xc5\xa1ios visos paslaugos nusakomos terminu \xe2\x80\x9eTriple play\xe2\x80\x9d, rei\xc5\xa1kian\xc4\x8diu, jog galimi trij\xc5\xb3 tip\xc5\xb3 informacijos mainai: balso, vaizdo ir duomen\xc5\xb3.\n_START_SECTION_\nArchitekt\xc5\xabra\n_START_PARAGRAPH_\nYra dvi pagrindin\xc4\x97s IPTV architekt\xc5\xabros: paslaug\xc5\xb3 teikimas nemokamai ir su apmokestinimo galimybe. 2006 bir\xc5\xbeel\xc4\xaf pasauliniu mastu buvo suskai\xc4\x8diuota 1300 nemokam\xc5\xb3 IPTV kanal\xc5\xb3._NEWLINE_IPTV transliacijos gali vykti priva\xc4\x8diuose (LAN) tinkluose (Local IPTV), arba naudojant specialius vartus (angl. \xe2\x80\x9eGateway"), perduodamos ir \xc4\xaf i\xc5\xa1orinius, pla\xc4\x8diam vartotoj\xc5\xb3 ratui prieinamus tinklus._NEWLINE_Kaip vartotojo imtuvas gali b\xc5\xabti naudojamas asmeninis kompiuteris, bevielio ry\xc5\xa1io telefonas (pvz.: UMTS ry\xc5\xa1io), bei \xc4\xafprasti televizijos imtuvai (panaudojant signalo keitikl\xc4\xaf \xe2\x80\x9eSet\xc2\xa0\xe2\x80\x93 top\xc2\xa0\xe2\x80\x93 box\xe2\x80\x9c (STB))._NEWLINE_Vaizdas glaudinamas MPEG-2 arba MPEG-4 formatu.\n_START_SECTION_\nPrivalumai\n_START_PARAGRAPH_\nTransliacijos vykdomos visai kitu principu nei kit\xc5\xb3 tip\xc5\xb3 televizij\xc5\xb3. Pavyzd\xc5\xbeiui, palydovin\xc4\x97 ar ant\xc5\xbeemin\xc4\x97 televizija visus kanalus transliuoja vienu metu ir visiems vartotojams. Jokio skirtumo, ar vartotojai prisijung\xc4\x99, ar ne. IPTV transliuojami tik tie kanalai ir tik ten, kur jie pageidaujami: jei vartotojas \xc5\xa1iuo metu ne\xc5\xbei\xc5\xabri IPTV, tai transliacijos tinkle tam vartotojui nevykdomos. \xc5\xa0i savyb\xc4\x97 suteikia laisv\xc4\x97s vartotojui pasirinkti, koki\xc5\xb3 kanal\xc5\xb3 jis nori, i\xc5\xa1 koki\xc5\xb3 tiek\xc4\x97j\xc5\xb3 pirkti paslaugas, mok\xc4\x97ti tik tada, kai naudojamasi paslaugomis ir pan.\n_START_SECTION_\nInteraktyvumas\n_START_PARAGRAPH_\nRy\xc5\xa1ys dvipusis: galima programos laik\xc5\xb3 tinklelio korekcija, paie\xc5\xa1ka jame ir kt. Vartotojas gali pritaikyti televizij\xc4\x85 savo poreikiams. Naudotis galimybe \xc5\xbei\xc5\xabr\xc4\x97ti \xe2\x80\x9eVaizd\xc4\x85 vaizde\xe2\x80\x9c\xc2\xa0\xe2\x80\x93 i\xc5\xa1syk kelis kanalus ir kt.\n_START_SECTION_\n\xe2\x80\x9eTriple play\xe2\x80\x9c paketas\n_START_PARAGRAPH_\nTradicini\xc5\xb3 telekomunikacij\xc5\xb3 operatoriai telefonijos, televizijos, interneto paslaugas teikia skirtingomis fizin\xc4\x97mis linijomis. Pvz.: televizija transliuojama kabeliu, telefonas \xc4\xafvedamas naudojant laidus ir pan. IP tinklai be IPTV leid\xc5\xbeia teikti ir kitas paslaugas, tokias kaip duomen\xc5\xb3 perdavimas, pokalbiai. Tai\xc2\xa0\xe2\x80\x93 vadinamasis trij\xc5\xb3 paslaug\xc5\xb3 paketas\xc2\xa0\xe2\x80\x93 \xe2\x80\x9eTriple play\xe2\x80\x9c. Tokiu b\xc5\xabdu vartotoj\xc4\x85 visos paslaugos pasieka viena fizine linija, realizuojan\xc4\x8dia spart\xc5\xb3 interneto ry\xc5\xa1\xc4\xaf. Pvz., laidin\xc4\x97 ISDN linija, bevielis 3G (UMTS) ar kitas tinklas.\n_START_SECTION_\nTr\xc5\xabkumai\n_START_PARAGRAPH_\nIPTV reikalauja perdavim\xc5\xb3 realiu laiku (angl. \xe2\x80\x9ereal time\xe2\x80\x9c), tod\xc4\x97l reikalingas spartus ry\xc5\xa1ys. Be to, IP protokolas jautrus v\xc4\x97linimams, paket\xc5\xb3 praradimams, tod\xc4\x97l esant nepakankamai ry\xc5\xa1io kokybei, vaizdas gali tr\xc5\xabkin\xc4\x97ti, b\xc5\xabti i\xc5\xa1kraipytas._NEWLINE_Min\xc4\x97t\xc5\xb3 tr\xc5\xabkum\xc5\xb3 svarba ma\xc5\xbe\xc4\x97ja tobul\xc4\x97jant technologijoms ir atsirandant galimybei vartotojus prijungti prie pasaulinio tinklo (Interneto) vis didesn\xc4\x97s spartos ir patikimumo prieigos tinklais.'